Feesmaal om gestremdes se werkplek oop te hou | News24
Feesmaal om gestremdes se werkplek oop te hou
"Hier bid jy. Hier huil jy. As jy nie glo nie is dit verby."
Yvonne Barkhuizen, bestuurder van Drostdy Beskermde Werkplek op Uitenhage, moet allerlei kreatiewe planne beraam om fondse in te samel om die deure oop te hou van dié werkplek vir verstandelik gestremdes.
"Die staat het wéér nie ons subsidie betaal nie. Hulle het April, Mei en Junie se subsidie van R10 600 per maand eers in Julie betaal. Dit beteken dat ons moes self-sien-en-kom-klaar vir drie maande," het Barkhuizen in haar kantoor by die werkplek in Kerkstraat verduidelik.
"Nou wag ons vir Julie en Augustus se subsidie. Boonop is die begrote bedrag bereken vir 53 mense, maar Drostdy sien tans om na 83 mense."
Volgens Barkhuizen moet die subsidie van R10 600 gebruik word om lopende kostes soos elektrisiteit, sekuriteit en huur te betaal en om na die 83 mense om te sien.
In die maande wat hulle nie betaal word nie, woeker hulle met tuisgebakte koekies en brode. Houtwerk word ook by die Drostdy werkplek gedoen as 'n manier om fondse in te kry.
Maar sy sê die "Here verras ons keer op keer" nadat sy "opgesukkel en moedeloos die idee gekry het om 'n eenvoudige feesmaal soos in die Bybel se tyd, aan 'n langtafel, voor te sit."
Die werkplek se komitee ondersteun Barkhuizen en haar span en gaan self sorg vir potte vol heilsame sop. Daarmee saam sal die Drostdy se kombuis sorg vir heerlike varsgebakte brode.
Die spreker tydens die feesmaal is pastoor Loutjie Kilian. Hy is bekend vir sy kennis en reisstories oor Israel.
Die publiek word uitgenooi om by die langtafel aan te sit wat by VEK Despatch, op die hoek van Sarel Cilliers- en Kerkstraat op Despatch aangebied word.